Tag fat i din partner, sæt dig foran computeren - og gå i gang med online parterapi. Sådan lyder grundstenene i Mariagerfjord Kommunes nye satsning "Vores Parforhold", som er et onlineunivers, hvor par kan få både inspiration og hjælp til parforholdet - helt gratis. - De fleste venter alt for længe, eller til det næsten er for sent, før de søger rådgivning. Det er kun én procent af alle par, der går til parterapi, siger Mette Ejby Bjørnvig, der er parterapeut og torvholder på kommunens nye satsning. Mariagerfjord Kommune er en af i alt fire kommuner i landet, der tilbyder ”Vores parforhold” primært til par med børn. Både dem, som har det godt i forholdet, men også til dem, der oplever konflikter. For konceptet skal primært komme børnene til gode. - Mange par har konflikter, og nogle har højkonflikter i familien, hvilket påvirker børnene, siger Mette Ejby Bjørnvig og forklarer, at fordi det foregår online, måske er nemmere at tilgå for nogle par. - Parrene kan sidde derhjemme i i fred, ro og trygge omgivelser. For bare det at skulle gå ind af en dør til en fremmed terapeut og sidde og fortælle, hvordan de har det som par, kan være frygteligt grænseoverskridende. Få en tilstandsrapport over parforholdet "Vores Parforhold" kan tilgås via en hjemmeside, hvor parene kan tilmelde sig. Herefter kan de både få adgang til en parguide og få lavet en tilstandsrapport på forholdet, så de kan se, hvor der måske er problemer. Derudover kan de få online samtaler med psykologer - og hvis man ønsker mere hjælp, er det parterapeuter som Mette Ejby Bjørnvig, man får fat i til en egentlig konsultation. - Universet er en tidlig indsats. Vi ved, at hvis man skal skal sikre børns trivsel og udvikling, hvis der er noget, der er ved at gå galt, så sætter vi ind tidligt i sundhedsplejen, og det gælder også parforhold, siger hun. Borgmester: Vi vil gerne sætte ind her ”Vores Parforhold” er udviklet af Center for Familieudvikling i et samarbejde med Aarhus Universitet, som også faciliteter de online samtaler. Ifølge borgmester i Maragerfjord Kommune, Mogens Jespersen (V), var det et enigt byråd, der stemte for at få tilbuddet til kommunen. - Det er børnene det kommer an på, for de er virkelig sårbare, når far og mor ikke kan finde ud af det, og vi kan jo se, hvad der sker, når mor og far flytter hver til sit og børnene skal indordne sig det, det er rigtig hårdt, og derfor vil vi gerne noget på det her område, siger Mogens Jespersen. Kommunen har allerede i et års tid tilbudt gratis parterapi. Og det udbygger de derfor med det online univers. - Jeg kunne være lidt hård at sige, at hvis ikke vi bruger skattekroner på det her, så kommer der heller ikke skattekroner ind. Men det er den menneskelige del, vi ser på, og det betyder meget for os i Mariagerfjord Kommune, at folk har det godt, og det har man kun, hvis man har det godt med sin ægtefælle eller samlever, siger borgmesteren. Nu skal det eksekveres Projektet er helt nyt, og derfor skal den helt store kommunikationsplan nu rulles ud for at nå ud til parrene. - For eksempel vil kollegaerne i småbørnssundhedsplejen have foldere med i tasken, fordi vi ved, det er en sårbar periode at blive forældre, og det kan give anledning til konflikter, siger Mette Ejby Bjørnvig og forklarer, at der virkelig er noget at komme efter som par. - Det koster normalt mellem 1500 og 2000 kroner for halvanden time, så her får man en unik mulighed, hvis man har brug for selve parterapidelen, siger hun. Ifølge borgmester Mogens Jespersen har 33 par benyttet sig af den gratis parterapi i kommunen sidste år.

Referat:
Nu kan par i Mariagerfjord Kommune få hjælp og inspiration til parforholdet helt gratis - hjemme foran computeren.